# Casa-fàbrica Parera

La casa-fàbrica Parera és una finca situada al carrer de l'Hospital, 91 del Raval de Barcelona. Com que no està catalogada, li correspon la categoria D (bé d'interès documental), atorgada per defecte a tots els edificis del districte de Ciutat Vella.

## Història

El 1763, el comerciant Joan Senyant va adquirir una casa (actual núm. 91) a la vídua i marmessors de Magí Baldrich, i el 1766 va adquirir en emfiteusi la contigua (actual núm. 89) al notari Joan Baptista Plana i Circuns, la seva esposa Maria Cabrer, el també notari Ignasi Plana i Fontana, fill de l'anterior (usufructuaris), i l'esposa d'aquest, Maria Josepa Mauran i Cabrer (propietària). Senyant era ajudant d'artilleria del castell de Tarifa, i arran d'un litigi contra ell al Tribunal de l'Auditoria de Guerra, les cases sortiren a subhasta pública i el 1785 i 1788 foren adquirides a la seva vídua Maria Ignàsia Anglada pel fabricant d'indianes Josep Alabau i Cabot.
El 1803, Alabau i el sastre Josep Pucull, propietari de la casa veïna per la part de llevant, van demanar permís per a reparar una part de les façanes de les seves cases, que amenaçaven ruïna, segons el projecte del mestre de cases Joan Valls i Balansó. El 1806, Alabau entrà en concurs de creditors, als qui va cedir els seus bens, i la finca fou posada en subhasta diverses vegades entre 1822 i 1825, essent finalment adjudicada per 14.000 lliures al comerciant Agustí Escuder, que en va fer agnició de bona fe al també comerciant Francesc Parera Compte.
Segons la Guía de forasteros en Barcelona del 1842, hi havia la fàbrica de naips d'Agustí Sanmartí. Aquest va morir sense fills propis i fou succeït per la seva vídua Margarida Reus i Jaume Camps, fill del seu primer matrimoni amb el pintador d’indianes Simeó Camps, sota la raó social Vídua de Sanmartí i Fill (Jaume Camps). Posteriorment, es va traslladar a l'immoble veí del núm. 93, propietat de Camps i reformat el 1852 segons el projecte de l'arquitecte Francesc Vila.
El 1856, Anna Maria Pujals, vídua de Parera (†1867), va demanar permís per a reconstruir la casa del núm. 89, segons el projecte del mestre d'obres Narcís Nuet, i l'any següent s'hi establí el despatx del fabricant de buates Antoni Candaló i Casañas, que tenia la seva fàbrica al carrer d'en Robador, 47. Aquell mateix any s'anunciava el lloguer de dues «quadres» de nova construcció a l'interior d'illa, alhora que s'hi instal·lava la fàbrica de naips de Pere Macià i Serra, fins aleshores al Palau Palmerola del carrer de la Portaferrissa. Macià provenia d'una nissaga de fabricants de naips iniciada el 1742 per Joan Francesc Macià i extingida a la seva mort el 1865. Segons el seu inventari post mortem, la força motriu era un cavall, i l'any següent, la fàbrica va passar a mans de Felicià Juncosa.
El 1887, era en mans de Cristòfor Massó i Artigas, que poc després d'un incendi va demanar permís per a legalitzar-hi un motor de gas. Finalment, el 1896 va ser absorbida per Naipes Comas, tot i que a principis del segle xx hi havia un dipòsit de naips a la sastreria d'Antoni Maleras dels baixos. Aquest establiment fou succeït per la sastreria Arbiol, on el 1954, Manuel Arbiol va demanar permís per a instal·lar-hi un motor elèctric. Actualment, és una botiga de roba de la ONG Humana.
El 1916 hi havia una fàbrica de calçat a les «quadres» interiors, i el 1977, una secció del sindicat Comissions Obreres (CCOO).

## Notes

* ↑ Posteriorment, es va segregar de la propietat, tot i que l'entrada de veïns continua essent comuna a ambdues. El 1925, Clotilde Parera Botey, propietària del núm. 91, va sol·licitar a l'Ajuntament de Barcelona la conversió de la mitja ploma d'aigua que abastia la seva finca al sistema d'aforament, i poc després, Joaquim Julià Trias, propietari del núm. 89, va fer el mateix respecte de l'altra mitja ploma.

## Referències

* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ AHPB, notari Pere Llopart, manual 1.029/7, f. 343v-347v, 29-11-1763.
* ↑ AHPB, notari Fèlix Veguer i Avellà, manual 1.047/26, f. 352v-357, 04-05-1766.
* ↑ «Autos sobre exención de la contribución de Catastro solicitada por Juan Señan, ayudante del castillo y fortaleza de Tarifa, y María Ignacia Anglada, vecinos de Barcelona». REAL PATRIMONIO, BGRP, Procesos 1774, nº 7 Aa. ACA.
* ↑ «Autos sobre exención de la contribución de Catastro solicitada por Juan Señan, ayudante del castillo y fortaleza de Tarifa, vecino de Madrid, por ser padre de doce hijos nacidos en Barcelona». REAL PATRIMONIO, BGRP, Procesos 1781, nº 4 Ba. ACA.
* ↑ Real Cedula de S.M. y señores del Consejo, por la qual se declara que deben gozar de las esenciones personales concedidas por la Ley final del titulo primero, libro quinto, de la Recopilación, a los padres de seis hijos varones, los que los tengan viviendo en Castilla, y de ningun modo en Cataluña, ni en otra parte donde se gobiernen por fueros (...). Madrid: Imprenta de Don Pedro Marin, 1782.
* 1 2 AHPB, notari Manuel Rafart, manual 1.223/4 (2a part), f. 15-37, 30-01-1826.
* ↑ «Josep Alabau. Fabricant d'indianes. Josep Pucull. Mestre sastre. Hospital 20 i 21. Cases. Arreglar la façana, que amenaça ruïna». C-XIV Obreria C-92/1803-159. AHCB, 15-12-1803.
* ↑ «Causa de Josep Llimona, fabricante de indianas, Josep Castaner y otros vecinos de Barcelona contra Josep Alabau y Cabot, comerciante, y otros». REAL AUDIENCIA, Pleitos civiles 1054. ACA, 1806.
* ↑ Diario de Barcelona, 21-05-1817, p. 754.
* ↑ Diario de Barcelona, 20-05-1822, p. 1434.
* ↑ Diario de Barcelona, 16-09-1824, p. 2213.
* ↑ Diario de Barcelona, 11-11-1824, p. 2699.
* ↑ Diario de Barcelona, 17-08-1825, p. 1542-1543.
* ↑ Diario de Barcelona, 21-11-1825, p. 2716.
* ↑ «agnició de bona fe». Gran Enciclopèdia Catalana. Barcelona: Grup Enciclopèdia Catalana.
* ↑ AHPB, notari Manuel Rafart, manual 1.223/4 (2a part), f. 42v-53v, 13-02-1826.
* ↑ Diario de Barcelona, 22-12-1828, p. 2862.
* ↑ Diario de Barcelona, 21-04-1829, p. 888.
* ↑ Guía de forasteros en Barcelona, 2a parte, 1842, p. 43.
* ↑ Sarrà i Sánchez, 2018, p. 85-93.
* ↑ Saurí, Manuel. Guía general de Barcelona, 1849, p. 394.
* 1 2 «Registre de numeració dels carrers de Barcelona coetani i anterior a l'any 1853». Districte 4, 40. AMCB, 1853.
* ↑ El Consultor. Nueva guía de Barcelona, 1857, p. 223, 360.
* ↑ AMCB, Q127 Foment 613 C.
* ↑ Diario de Barcelona (edición mañana), 03-04-1867, p. 3116.
* ↑ Anuario-Riera, 1896, p. 385.
* ↑ Gaceta municipal de Barcelona, 28-12-1925, p. 1119-1120.
* ↑ Gaceta municipal de Barcelona, 18-01-1926, p. 37.
* ↑ AMCB, Q127 Foment 896 bis C/1856.
* ↑ El Consultor. Nueva guía de Barcelona, 1857, p. 555.
* ↑ Diario de Barcelona, 22-12-1857, p. 10558.
* ↑ Diario de Barcelona (edición mañana), 14-11-1857, p. 9340.
* ↑ El Consultor. Nueva guía de Barcelona, 1863, p. 182, 246.
* ↑ Anuario general del comercio, de la industria y de las profesiones; de la magistratura y de la administracion, 1863, p. xxiii, 450, 699 i 792.
* ↑ Diario de Barcelona (edición mañana), 19-11-1857, p. 9566.
* ↑ El Consultor. Nueva guía de Barcelona, 1857, p. 186, 360.
* 1 2 Sarrà i Sánchez, 2018, p. 74-80.
* ↑ AHPB, notari Ignasi Ferran i Sobregués, manual 1.325/18, f. 929-949v, 31-12-1865. Inventari post mortem dels béns de Pere Macià i Serra.
* ↑ Sarrà i Sánchez, 2018, p. 261-265.
* ↑ Anuario del comercio, de la industria, de la magistratura y de la administración, 1882, p. 701.
* ↑ La Publicidad, 15-04-1887, p. 2-3.
* ↑ Diario de Barcelona (edición mañana), 24-05-1887, p. 6194.
* ↑ Sarrà i Sánchez, 2018, p. 129.
* ↑ Almamach de La Esquella de la Torratxa, 1907, p. 206.
* ↑ «PUBLICIDAD SASTRERIA ARBIOL MODA TRAJES A MEDIDA PARA HOMBRES Y NIÑOS BARCELONA». todocoleccion.net, 1933.
* ↑ «Manuel Arbiol Zapater. Hospital 91. Permís per a instal·lar motor». Q122 Activitats 102550. AMCB.
* ↑ «BARCELONA c/ Hospital, 91». Humana.
* ↑ Anuario indsutrial de Catalunya, 1916, p. 223.
* ↑ «Sindicato de Comisiones Obreras del Espectáculo. Agrupación de atracciones y recreo». Mundo Diario. Catalunya laboral, 13-11-1977, pàg. 21.
* ↑ «Fitxes Hemeroteca». L'Arxiu Municipal de l'Hospitalet.

## Vegeu també

* Casa-fàbrica Verthamon-Vilaregut
* Casa-fàbrica Francesc Aranyó

## Bibliografia

* Sarrà, Esther; Sánchez, Paloma. Catàleg de la col·lecció de naips de l'Arxiu Històric de la Ciutat de Barcelona (1529-1888). Arxiu Històric de la Ciutat de Barcelona (Institut de Cultura, Ajuntament de Barcelona), 2018.